Žiaci sa týchto úloh zhostili veľmi dobre, dokázali pracovať samostatne bez reklamácií odovzdanej práce. Veľmi rýchlo sa na pracoviskách zorientovali, pracovali pod vedením zamestnancov firiem, ktorí boli ústretoví a ochotne im vysvetlili problematiku zložitejších opráv. Postupne si našli efektívny spôsob práce a logicky postupovali pri opravách.
Súčasťou práce stážistov bola príprava strojov pre zákazníka, nastavenie rôznych prvkov a parametrov. Oboznámili sa s novými strojmi a zariadeniami a naučili sa ich obsluhovať.
V školskom stredisku Světlá nad Sázavou sa zúčastnili dňa otvorených dverí a súťaže v jazde zručnosti s traktorom a prívesom. Napriek tomu, že pri nácviku absolvovali iba 2 jazdy, dobre obstáli v konkurencii.
Počas víkendov navštívili stovežatú Prahu, kde obdivovali predovšetkým orloj, Karlov most, Hradčany. Odborný výklad im zabezpečil sprievodca Ing. Aleš Hradečný. Ďalším nezabudnuteľným výletom bola návšteva ZOO a safari Dvůr Králové, ktorá začala sezónu po zimnej prestávke.
Odborná prax prehĺbila žiakom vedomosti, upevnila zručnosti v opravách rôznych strojov. Naučili sa používať nielen klasické náradie, ale spoznali aj špeciálne nástroje, s ktorými sa stretli prvýkrát.. Počas stáže pracovali samostatne po inštruktáži povereného zamestnanca, prípadne pri zložitejších opravách spolupracovali navzájom. Kladne musíme hodnotiť prístup a ústretovosť domácich zamestnancov, ktorí žiakom ochotne vysvetlili nové postupy opráv, zoznámili ich s najmodernejšími typmi traktorov a ostatnej techniky a mohli si vyskúšať aj ich obsluhu. Žiaci si v praxi zvýšili kompetencie v oblasti zodpovednosti za vykonanú prácu, v diagnostike porúch, upevnili si zásady BOZP. Vedenie firiem, v ktorých žiaci pracovali, hodnotilo prácu našich žiakov veľmi pozitívne, boli prínosom pre obidve firmy, ktoré sa pasujú s nedostatkom zamestnancov. Rovnako aj žiaci hodnotili stáž ako osožnú, priniesla im veľa poznatkov i zážitkov, za čo vyslovili svoje poďakovanie.